Tiener vas oor groot hoeveelhede dwelms, vuurwapensFoto verskaf deur SAPD Oos-Kaap ŉ 19-jarige man is in Port Elizabeth in hegtenis geneem nadat hy glo met vuurwapens en groot hoeveelhede dwelmmiddels betrap is, het die polisie in die Oos-Kaap Saterdag gesê. Kol. Priscilla Naidu, woordvoerder van die polisie, het gesê die teenbende-eenheid het ŉ wenk ontvang en Vrydag ŉ lasbrief vir ŉ soektog bekom op ŉ huis in Bethelsdorp. “Beamptes het beslag gelê op 11 604 Mandrax-tablette, 1 397,5 g tik en 7 844,4 g dagga. Die verseëlde pakkies Mandrax-tablette is in die huis en op strategiese plekke in die tuin gevind,” het Naidu verduidelik. Die geraamde straatwaarde van die dwelmmiddels, waarop daar beslag gelê is, beloop R623 521. “Polisiebeamptes het ook beslag gelê op ŉ haelgeweer en ŉ 9 mm-pistool wat in ŉ sak in die slaapkamer van die huis versteek is. Die haelgeweer is in Augustus 2016 as gesteel aangemeld in Ikamvelihle. Die reeksnommer van die pistool is verwyder.” Beamptes het ook beslag gelê op R31 670 kontant, drie skale, ŉ selfoon, boeke waarin daar verslag gedoen word en ammunisie. Die verdagte sal na verwagting Maandag in die landdroshof in Port Elizabeth verskyn.